정조 0년
丙申十月二十一日午時。上御興政堂晝講。大臣備局堂上引見入侍時。知事黃景源。特進官李在協。參贊官李普溫。侍讀官閔養燮。檢討官鄭宇淳。宗臣凝善君爔。武臣金樂淳。假注書李兢淵。記注官金鳳顯。記事官卜台鎭。左議政金尙喆。右議政鄭存謙。行戶曹判書鄭弘淳。行兵曹判書洪樂性。行吏曹判書李重祜。行副護軍張志恒。漢城左尹尹得養。行副護軍李漢膺。禮曹參判沈履之。行副司直金魯鎭。戶曹參判徐浩修。掌令具修溫。獻納辛應三。左承旨蔡弘履。事變假注書李殷模。以次進伏訖。上讀前受音訖。養燮讀自三月庚戌天王崩。止必有所受矣。上讀新受音訖。養燮曰。天王之喪。周人來訃。而隱公不往。其罪大矣。夫子以爲親者諱之意。雖不直言。而其於志崩而不志葬。可以見聖人之筆法矣。宇淳曰。隱公無君之罪。不書而自見。春秋之旨。微而嚴矣。景源曰。上下番。已陳文義。而尹氏書卒。亦可見聖人之筆法矣。成康之後。漸至委靡者。實由於不擇賢而用世卿之故也。伏願聖上留念焉。上曰。所陳好矣。在協曰。尹氏之祖。卽吉甫也。其祖雖賢。其孫未必皆賢。則春秋之譏世卿。固其宜也。人主用人。以揚側陋立賢無方爲要道。則好矣。普溫曰。世卿。若如召公之孫召虎。太公之孫呂伋。則有何不可。而後世則不論賢否。專用世卿。以致亂亡者。多矣。上曰。裳裳者華。何以作乎。養燮曰。詩小序以爲世卿矣。在協曰。此謂世祿。非世卿也。上曰。特進官之言。是矣。仍命經筵先退。尙喆存謙進前曰。日間聖候。若何。寢睡水剌之節。亦何如。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。差勝後一樣矣。尙喆曰。此咸鏡監司趙重晦狀啓也。以爲各樣還上。勿論尤甚之次邑。一依戊子年例。隨其所得。全數代捧。稍實邑。限折半。許令代捧。待明秋還作本色事。請令廟堂稟處矣。各樣還穀。不但用於賑穀與農糧。春秋種穀。亦資於倉糶。不可不量此捧糴。勿論分數多寡之如何。分付道臣。使之參酌擧行。何如。上曰。依爲之。出擧條尙喆曰。此開城留守徐有慶狀啓也。大興山城軍餉中金川民人所納。限折半捧留本郡事。頃因海伯狀聞蒙允。而今年旣非大歉之歲。依前還納城倉事。請令廟堂稟處矣。此事向於海西道臣狀聞。旣有許施之特。且當客使去來之時。沿路民力。不可不念。今年姑令捧留於該郡。待明年還捧於本城之意。分付。何如。上曰。依爲之。出擧條尙喆曰。此忠淸前監司徐有臣狀啓也。以爲本道災總。合爲一萬三千八百六十結。而流來舊初不二千七百六十結。包入其中。較量於地部元劃給。則其不足爲八千二百六十結。以此數。特爲加劃。各樣軍布。難以本色徵納。錢木間從民代捧事。竝令廟堂稟處矣。三南穡事。有異初料。若其被災之處。雖曰豐年。何可使白地而所請加劃之。終涉過多。限折半許給。各樣軍布。勿論木錢。從民願徵納事。分付。何如。上曰。依爲之。出擧條尙喆曰。此全羅監司李普行狀啓也。以爲本道今年穡事。大體略同。邑分等一款。不爲擧論。而各司所管舊逋奴婢身貢。年久敗船拯劣米。姑令停退。軍布木。歉如此。從民以純錢收捧。推奴徵債。限明秋防塞事。竝令廟堂稟處矣。各司所管舊逋奴婢身貢。敗船拯劣米當年條外。若其年久者。許令停退軍布勿論錢木。一從民願收納。推奴徵債。限明秋防塞事。亦爲許施。何如。上曰。依爲之。出擧條尙喆曰。此慶尙監司李衍祥分等狀啓也。河東等二十八邑。置之之次。慶州等四十三邑。置之稍實。分等依請施行。舊還二萬五千石中。量宜減定事爲請矣。嶺南穡事。雖云最登。新舊還之一時竝督。不可無軫恤之道。就此三分一許令減捧。推奴徵債。依前防禁事。亦爲許施。何如。上曰。依爲之。出擧條尙喆曰。此京畿舊監司鄭光漢狀啓也。備陳地部所俵災一千六百結不足之狀。仍請七百六十七結特爲加劃矣。當初分俵。果有不敷之慮。而今此加請之數。亦不至過濫。準此許施。何如。上曰。依爲之。出擧條尙喆曰。此江原前監司金夏材狀啓也。其一。請得賑穀一萬石矣。本道賑邑。旣不甚多。帖別備各穀五千石。劃給補賑。何如。上曰。依爲之。尙喆曰。其一。請得忠州可興楊津兩倉米太租五千石矣。上曰。卿等之意。何如。存謙曰。若値歉歲。則曾多移劃之例矣。上曰。新道臣下去後。若更狀請。稟處。可也。尙喆曰。其一。請得空名帖八百張矣。災年設賑之時。以此生穀。自有得力之道。五百張分付該曹。使之成送。而年前自本道還上送一百六十餘張。留在賑廳云。今番五百張中。竝計此以準其數。何如。上曰。依爲之。尙喆曰。其一。旌善煙戶錢三百七十兩量減事。及襄陽詳定所納。依他邑例釐正事也。此是昨年察民隱。使別單所論。而今道臣所請。又如此。可知其兩邑民弊之不可不變通。而事係詳定。令該廳商確稟處。何如。上曰。依爲之。出擧條尙喆曰。關東民事。旣有言端。敢此仰達矣。向來本道儒生之前後陳疏者。輒論蔘弊。語多痛切。不特此也。雖聞東萊守令之言。可想道內民瘼。此最爲痼弊。誠以近來蔘路至貴。中外同然。故所謂蔘商輩。乘時射利。從中操縱。以致價直之歲加月增。徒使生民。積受其困。爲道臣者。不可不一番査究。大加釐正。自本道可以自斷者。從長變通。有不可不稟請廟堂者。論理登聞。務得矯捄之策。恐不可已矣。上曰。依爲之。出擧條弘淳曰。言端旣發。敢此仰達矣。楊津倉。在上遊要衝之地。設施儲蓄。本有深遠之意。久遠之事尙矣。無論以二十年前所儲言之。殆近二萬石。而卽今所在。只爲四千餘石。誠爲寒心。雖以忠州一邑言之。西倉南倉等穀物最優。必於糴糶之時。漸次移出磨以數年。則自當有儲積之實。本道互換邑名取用之習。一切嚴禁。俾有實效。何如。上曰。大臣之意。何如。尙喆曰。忠州此倉。處於湖嶺之交。創置儲穀。自有意義。而今則穀簿漸益疎虞。戶判所達。誠好矣。上曰。依爲之。出擧條尙喆曰。新差楊州牧使洪益弼。聞在近京之鄕。而當此客使之行。本州自多擧行。待其上來。卽令辭朝。靈山縣監成德雨。因一司之未盡署經。夫馬留滯已至累朔云。一司除署經。曾多其例。亦使之下直。何如。上曰。依爲之。出擧條尙喆曰。詞訟之地。長官不可久曠。且聞畿內海西査狀。尙未覆奏。兩道滯囚甚多云。而秋判具允鈺。屢遞其職。可伸廉義。不可一任其逡巡。申飭察任。何如。上曰。申飭行公。可也。出擧條存謙曰。副校理金履禧。雖已肅謝。而以外任時敗舡事。曾有勿擬守令之敎。此與罪名有異。而旣有銓曹官案之懸錄者。故終有所難安。不敢登講筵云矣。上曰。申飭行公。可也。出擧條重祜曰。官案中多有付籤之人。而此非罪名。故不入於歲抄。何以爲之乎。尙喆曰。先朝以一時飭敎。有付籤者。不可不一番區別矣。上曰。唯。弘淳曰。樂器中。有燕行時貿來者矣。上曰。使任譯貿來。可也。上曰。孝明殿龕室帳。本以紅紗爲之。而今已渝色。故欲以紅緞改之。戶判明日入來奉審。可也。樂性曰。迎勅動駕時。都監爲前後廂。而禁禦兩營之把守餘軍。當爲環衛矣。上曰。還宮後把守。仍勿撤罷。則勅使入來時。可免雜亂之弊耶。尙喆曰。然矣。上曰。節目預爲磨鍊以入。可也。樂性曰。今番庭試後武科出身。除雜頉應赴防人。只爲四人。當依例分防。而今年西北邊地。未免失稔。在前如此之時。亦有除防納米之例。今番則何以爲之。敢稟。上曰。赴防之效害。何如。志恒曰。只送宣薦。法意有在。而若其有心人。則可知邊上事務與形便。誠爲有益。不然。徒貽弊端矣。尙喆曰。新出身赴防。自有法意。而今番新榜。數旣不多。西北年凶又如此。依前除。亦似無妨矣。上曰。依爲之。出擧條履之曰。迎勅動駕輦輿軍及儀仗服色。無謄錄可考者。而司僕則日傘輦輿。皆用黑色云。何以爲之乎。上曰。依其例爲之。可也。上曰。歲律已暮。而竄配亦太多。今欲特放數人矣。命書傳敎曰。流配中趙明鼎任珹兪漢敬李海重放送事。分付。上曰。纂輯廳堂郞在外人。竝催促上來。出榻敎修溫應三養燮宇淳曰。請和緩爲先削去其號。依律處斷。上曰。不允。請還寢付處罪人韓翼謩移配之命。仍施遠竄之典。上曰。不允。請亟寢付處罪人金相福公州牧移配之命。爲先施以遠竄之典。上曰。不允。修溫應三曰。請巨濟府荐棘罪人尹養厚。亟令王府。拿鞫嚴問。快正王法。上曰。不允。請穩城府定配罪人趾海。濟州牧定配罪人纘海。更令王府。拿鞫嚴問。快施當律。上曰。不允。請薪智島定配罪人敬彬。熊川縣定配罪人成運。亟令王府。更爲拿鞫得情。上曰。不允。請還寢尹象厚放歸田里之命。仍施絶島定配之典。上曰。不允。請洪樂任。亟令王府。拿鞫嚴問。上曰。不允。請黑山島定配罪人金龜柱。依律處斷。上曰。不允。修溫曰。請大靜縣爲奴罪人金壽賢。依律處斷。上曰。不允。請鏡城府定配罪人述海拿鞫。嚴問得情。上曰。不允。請洪龍漢遠地定配。上曰。不允。請罷乙未五月庭試榜。上曰。不允。請爲奴罪人河翼龍金重得。亟令王府。拿鞫得情。快正王法。上曰。不允。請放逐罪人安大濟。更令王府。拿鞫得情。上曰。不允。請河東府定配罪人李克生。依律處斷。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之曲。上曰。不允。應三曰。請南海縣圍籬安置罪人具庠。更令王府。嚴鞫得情。快正王法。上曰。不允。請大靜縣爲奴罪人金壽賢。更令王府。拿鞫嚴問。依律處斷。上曰。不允。請旌義縣荐棘罪人尹泰淵。亟令王府拿鞫。嚴問得情。快正王法。上曰。不允。請爲奴罪人河翼龍金重得。亟命王府。拿鞫得情。快正王法。上曰。不允。請南海縣定配罪人李弘濟。亟令王府。拿鞫嚴問。上曰。不允。措辭竝見上上命書傳敎曰。不過一時申飭。其中亦有嶺人之可以同參於纂輯之役者。臺廳事。罷職諸臺。一傡敍用。命退。諸臣以次出。